**Devon Edwenna Aoki** (s. 10. elokuuta 1982 New York, Yhdysvallat) on amerikkalainen näyttelijä ja malli.

Lapsuus ja nuoruus
------------------

Devon Aoki syntyi New Yorkissa, mutta kasvoi Kaliforniassa ja Lontoossa. Hänen isänsä Hiroaki "Rocky" Aoki oli tunnettu japanilainen olympiatason painija sekä Benihana-ravintolaketjun perustaja. Devon Aokin äiti, Pamela Hilburger, on korusuunnittelija, jonka sukujuuret yltävät Saksaan ja Englantiin. Vanhemmat erosivat Devonin ollessa yhdeksänvuotias. Kumpikin heistä meni myöhemmin uudelleen naimisiin. Aokilla on veli Kyle ja sisar Echo, sekä lukuisia veli- ja siskopuolia, joista tunnetuin on Steve Aoki.

Aoki aloitti mallintyöt 13 vuoden ikäisenä; samana vuonna hänen kummitätinsä esitteli hänet Kate Mossille, joka auttoi nuorta lahjakkuutta alkuun tämän uralla. Moss toimitti Aokista otetun lehtikuvan brittiläiselle Storm Model Management -mallitoimistolle, joka teki 14-vuotiaan Aokin kanssa sopimuksen. Devon Aoki onkin myöhemmin ilmaissut Mossin olleen hänelle suurena apuna.

Koulussa Aoki sai hyviä arvosanoja. 16-vuotiaana hän sanoi mallintöihinsä viitaten, että miettisi luultavasti tekemisiään uudestaan, jos ei enää menestyisi koulussa. Hän ei kuitenkaan pyrkinyt mihinkään korkeakouluun, koska katsoi työskentelemisen ja matkustelun tarjoavan tutkintoa "laajemman ja syvemmän" koulutuksen.

Ura
---

Devon Aoki on työskennellyt useille suurille muotitaloille, kuten Lancômelle, Chanelille ja Versacelle. Hänen kuviaan on ollut lukuisien muotilehtien kansissa, *i-D*-lehden kannessa jopa kolmesti. Aoki on vain 162 senttimetriä pitkä, ja häntä onkin kutsuttu "maailman lyhyimmäksi supermalliksi".

Varsinkin uransa varhaisvaiheessa Aokilla oli näyttäytymisosia musiikkivideoissa, kuten Duran Duranin "Electric Barbarellassa" ja Primal Screamin "Kowalskissa".

Aokin elokuvaroolit liittyvät usein vauhdikkaisiin ja/tai runsaasti tappelukohtauksia sisältäviin elokuviin. Hänen roolisuorituksistaan ehkä tunnetuimmat ovat olleet elokuvissa *Sin City*, *2 Fast 2 Furious*, *Rosencrantz and Guildenstern Are Undead*,*Dead or Alive* ja *D.E.B.S.*. *2 Fast 2 Furiousin* kuvausten alkaessa Aokilla ei ollut ajokorttia ja hänen täytyi opetella ajamaan roolia varten.

Vuonna 2006 Aoki esiintyi The Killersin musiikkivideossa "Bones", jonka ohjasi Tim Burton.

Yksityiselämä
-------------

Devon Aoki asuu nykyään Los Angelesissa. Vapaa-ajalla runous on yksi hänen suurimmista intohimoistaan. Hänet on yhdistetty mediassa ainakin muusikko Lenny Kravitziin, mutta Aoki asui ilmeisesti tuolloin yksinään. Aoki avioitui James Baileyn kanssa vuonna 2011, ja heillä on kaksi lasta: kesäkuussa 2011 syntynyt poika ja helmikuussa 2013 syntynyt tytär.

Filmografia
-----------

| Elokuvat |
| --- |
| Vuosi | Suomenkielinen nimi | Alkuperäinen nimi | Rooli |
| 2003 |  | *Death of a Dynasty* | Picasso |
| *2 Fast 2 Furious* | *2 Fast 2 Furious* | Suki |
| 2004 | *Pikku-Enkelit. Vaarallinen tehtävä* | *D.E.B.S.* | Dominique |
| 2005 |  | *Sin City* | Miho |
| 2006 | *Dead or Alive* | *DOA: Dead or Alive* | Kasumi |
| 2007 | *Rogue Assassin* | *War* | Kira |
| 2008 |  | *Mutant Chronicles* | korpraali Valerie Duval |
| 2009 |  | *Rosencrantz and Guildenstern Are Undead* | Anna |
| 2017 |  | *Double Dutchess: Seeing Double* | Devon (osio "M.I.L.F. $") |

Lähteet
-------

1. ↑  Hiraoki ‘Rocky’ Aoki, 69; former Olympic wrestler founded Benihana restaurant chain *Los Angeles Times*.  12.7.2008. Viitattu 1.2.2009. (englanniksi)
2. ↑  Devon Aoki *Down under on the right side*.  7.9.2007.  Arkistoitu 23.2.2009. Viitattu 1.2.2009. (englanniksi)
3. ↑  Interview with Asian-American Actress Devon Aoki  2007. Asianpopcorn. Viitattu 1.2.2009. (englanniksi)
4. ↑  Model of the Week: Devon Aoki *The Style Rules*.  7.5.2008. Viitattu 1.2.2009. (englanniksi)
5. ↑  Susannah Frankel: Devon Aoki: Face value *The Independent*.  15.5.1999. Viitattu 1.2.2009. (englanniksi)
6. ↑  DEVON AOKI *As I am ART I am human I am alive...*.  3.11.2008. Viitattu 1.2.2009. (englanniksi)
7. ↑  Devon Aoki Trivia (Epavirallinen fanisivu) *Devonaoki.org*.  Arkistoitu 1.2.2009. Viitattu 1.2.2009. (englanniksi)
8. ↑  Devon Aoki *FamousWhy*. Viitattu 1.2.2009. (englanniksi)
9. ↑  Electric Barberella - Duran Duran (flash-video) (virallinen musiikkivideo) *youtube.com*. Viitattu 1.2.2009. (englanniksi)
10. ↑  Primal Scream - Kowalski (flash-video) (virallinen musiikkivideo) *youtube.com*. Viitattu 1.2.2009. (englanniksi)
11. ↑  **www.filmmakermagazine.com**[vanhentunut linkki]
12. ↑  Devon Aoki - Actress *IMDb*. Viitattu 1.2.2009. (englanniksi)
13. ↑  Lynn Barker: Devon Aoki: Racer Chick *TeenHollywood.com*.  6.6.2003.  Arkistoitu 3.6.2008. Viitattu 1.2.2009. (englanniksi)
14. ↑  Devon Aoki: Devon Aoki - Los Angeles, CA (Facebook-profiili) *facebook.com*. Viitattu 1.2.2009. (englanniksi)
15. ↑  Jane Gordon: Devon Aoki: The model turned monster-slayer aims high *Daily Mail*.  2.9.2007. Viitattu 1.2.2009. (englanniksi)
16. ↑


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Ranska
* BnF data
* Katalonia
* Saksa
* Yhdysvallat

 |
|  |
| Taiteenala | 
* MusicBrainz

 |
|  |
| Henkilöt | 
* Deutsche Synchronkartei
* Deutsche Biographie

 |

 |